கனிவோடு நீபார்த்து கவிதைபேசு - காதல் கவிதை

கண்ணோடு கலந்திட்ட காதல் பூவே-என்னை 
   கனிவோடு நீபார்த்து கவிதைபேசு! 
 என்னோடு நீவந்தால் என்றன் நெஞ்சே-என்றும் 
  உன்னோடு வாழ்வேன்நான் காசுதூசு.! 
 படிப்போடு தானுள்ளேன் பவளத்தேரே-உயிர் 
  துடிப்போடு தானுள்ளேன் துவண்டு போகேன்-உள 
 வெடிப்போடு இன்றுன்னால் வெந்து போனேன்-நீ 
   வெறுப்போடு பார்க்கின்றாய் நொந்துபோனேன்.! 
 வளமோடு வாழ்கின்ற வண்ணப்பூவே-வண்டு 
 வடிவோடு வந்தாலா இதயம் தேடும்.? 
 நலமோடு வாழ்கின்ற நங்கையுன்னை-வெள்ளை 
 நரையோடு வாழ்ந்தாலும் இதயம்பாடும் 
 ஓடாத நதியென்னை ஓடவைத்தாய்-எவரும் 
  பாடாத பாடல்கள் பாடவைத்தாய்-பெண்ணை 
 நாடாத என்நெஞ்சை நாடவைத்தாய்-இந்த 
  நரகத்தில் பின்னேயேன் வாடவைத்தாய் 
 கூடாத கூட்டத்தில் கூடினேனா-எவரும் 
    ஆடாத ஆட்டங்கள் ஆடினேனா? 
 தேடாத வழியில்யான் தேடினேனா-ஏன் 
   வாடாத என்னைநீ வாட்டுகின்றாய்.? 
 விதியோடு விளையாடி பட்டுப்போனேன்-உன் 
 விழியோடு விளையாடி கெட்டுப்போனேன் 
 சதியோடு விளையாடி சரிந்துபோனேன்-அடி 
  'சல்வாரே' உன்னாலோ எரிந்துபோனேன்.!